钦定古今图书集成/明伦汇编/氏族典/第228卷 > 杨嗣复
## 钦定古今图书集成/明伦汇编/氏族典/第228卷 > 杨嗣复

按《唐书杨嗣复传》：“嗣复，字继之。父于陵，始见识于韩
滉，妻以女，生嗣复。滉抚其顶曰：‘名与位皆逾其父，杨
氏之庆也’。”因字曰庆门。八岁知属文，后擢进士，武元
衡表署剑南幕府，进右拾遗，改太常博士，再迁礼部
员外郎，累迁中书舍人。文宗嗣位，进户部侍郎。太和
中，出为剑南东川节度使，徙西川。开成初，拜同中书
门下平章事，进门下侍郎。未几，帝崩，中尉仇士良废
遗诏立武宗。帝之立，非宰相意，故内薄执政，自用李
德裕而罢嗣复为吏部尚书，出为湖南观察使。会诛
薛季棱、刘弘逸，中人多言“尝附嗣复”，因贬潮州刺史。
宣宗立，起为江州刺史，以吏部尚书召，道岳州。卒。赠
尚书左仆射，谥曰孝穆。